കുഞ്ഞാലിക്കുട്ടി യുഗം അവസാനിക്കുന്നു, കുഞ്ഞാലിക്കുട്ടി വായ് തുറക്കാത്ത ആദ്യ വാര്ത്തസമ്മേളനം പരിഹാസവുമായി ജലീല് കോഴിക്കോട്: മുസ്ലിം ലീഗില് ഇന്ന് നടന്നത് കുഞ്ഞാലിക്കുട്ടി വാ തുറക്കാത്ത ആദ്യ വാര്ത്താ സമ്മേളനമാണെന്നും പാര്ട്ടിയില് കുഞ്ഞാലിക്കുട്ടി യുഗം അവസാനിക്കുകയാണെന്നും മുന് മന്ത്രി കെ ടി ജലീല്. മുസ്ലിം ലീഗിന്റെ ഉന്നതാധികാര സമിതി യോഗത്തിന് ശേഷം നടന്ന വാര്ത്താ സമ്മേളനത്തിലെ തീരുമാനങ്ങള് അറിഞ്ഞ ശേഷം മാധ്യമപ്രവര്ത്തകരോട് സംസാരിക്കുകയായിരുന്നു ജലീല്. കുഞ്ഞാലിക്കുട്ടി വാ തുറക്കാത്ത മുസ്ലിം ലീഗിന്റെ ചരിത്രത്തിലെ ആദ്യ വാര്ത്താ സമ്മേളനമായിരുന്നു ഇന്നത്തേത്. സാദിഖലി തങ്ങള് എല്ലാം വിശദീകരിച്ചു. പിഎംഎ സലാം മുസ്ലിം ലീഗിന്റെ ജനറല് സെക്രട്ടറിയായ ശേഷം ആദ്യമായി വാര്ത്താ സമ്മേളനത്തില് സംസാരിച്ചു. ഇടി മുഹമ്മദ് ബഷീറിന്റെ മൈക്ക് ആരും തട്ടിപ്പറിച്ചില്ലെന്നും അദ്ദേഹത്തിന് പറയാനുള്ളതെല്ലാം പറയാന് കഴിഞ്ഞു ജലീല് പറഞ്ഞു. പാണക്കാട് കുടുംബത്തിന്റെ മേസ്തിരി പണിയെടുക്കാന് ആരേയും ചുമതലപ്പെടുത്തിയിട്ടില്ലെന്ന സാദിഖലി തങ്ങളുടെ പ്രസ്താവന കുഞ്ഞാലിക്കുട്ടിയെ കുറിച്ചാണെന്നും ജലീല് പറഞ്ഞു. കേരളത്തിലെ ജനാധിപത്യ സമൂഹം ആഗ്രഹിച്ചതാണ് ഇന്ന് നടന്നത്. മാഫിയാ രാഷ്ട്രീയത്തിന് എതിരായ താക്കീതാണ് ഇതെന്നും വാക്കുപറഞ്ഞാല് വാക്കാവണമെന്നും അതുകൊണ്ടാണ് താന് മറ്റ് കാര്യങ്ങള് പുറത്തുവിടാത്തതെന്നും ജലീല് പറഞ്ഞു.